4 หุ้นทีวีดิจิทัลวิ่งคึก! เก็งครม.งัด ม.44 อุ้มมาตรการช่วยเหลือผู้ประกอบการ
4 หุ้นทีวีดิจิทัลวิ่งคึก! เก็งครม.งัด ม.44 อุ้มมาตรการช่วยเหลือผู้ประกอบการ
24 เม.ย. 2561

ผู้สื่อข่าวรายงานว่า ราคาหุ้นบริษัท บีอีซี เวิลด์ จำกัด (มหาชน) หรือ BEC ล่าสุด ณ เวลา 14.37 น. อยู่ที่ระดับ 11.40 บาท ปรับตัวขึ้น 0.70 บาท หรือ 6.54% ด้วยมูลค่าซื้อขาย 99.30 ล้านบาท
ขณะเดียวกันราคาหุ้นบริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK อยู่ที่ระดับ 65.25 บาท ปรับตัวขึ้น 3.75 บาท หรือ 6.10% ด้วยมูลค่าซื้อขาย 182.21 ล้านบาท
อีกทั้งราคาหุ้นบริษัท อาร์เอส จำกัด (มหาชน) หรือ RS อยู่ที่ระดับ 28.75  บาท ปรับตัวขึ้น 1.25 บาท หรือ 4.55% ด้วยมูลค่าซื้อขาย 138.66 ล้านบาท
นอกจากนี้ราคาหุ้นบริษัท โมโน เทคโนโลยี จำกัด (มหาชน) หรือ MONO อยู่ที่ระดับ 4.20  บาท ปรับตัวขึ้น 0.10 บาท หรือ 2.44% ด้วยมูลค่าซื้อขาย 58.36 ล้านบาท
โดยราคาหุ้นกลุ่มทีวีดิจิทัลปรับตัวขึ้นแรงในการซื้อขายภาคบ่ายวันนี้ (24 เม.ย.61) ซึ่งคาดว่าเป็นการเข้าซื้อเก็งกำไรผลสรุปของที่ประชุมคณะรักษาความสงบแห่งชาติ (คสช.) เกี่ยวกับมาตรการช่วยเหลือผู้ประกอบการทีวีดิจิทัล ที่คาดว่าจะส่งผลดีต่อกลุ่มผู้ประกอบการทีวีดิจิทัล โดยเฉพาะผู้ประกอบการทีวีดิจิทัลรายใหญ่ คือ WORK ,MONO, BEC, และ RS ในเรื่องการลดต้นทุนและค่าใช้จ่ายในการดำเนินงาน รวมถึงผู้ประกอบการบางรายที่อยากคืนใบอนุญาต
ทั้งนี้ เมื่อช่วงเช้าที่ผ่านมาของวันนี้ (24 เม.ย.61) พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธานการประชุม คสช.เช้าวันนี้ โดยมีวาระสำคัญเกี่ยวกับแนวทางช่วยเหลือผู้ประกอบการทีวีดิจิทัล หลังจากนายวิษณุ เครืองาม รองนายกรัฐมนตรี เรียกหารือหน่วยงานที่เกี่ยวข้องร่วมกับผู้ประกอบการหลายรอบตกผลึกข้อเสนอต่างๆ เพื่อให้ คสช.พิจารณาอนุมัติ
โดย มาตรการช่วยเหลือผู้ประกอบการทีวีดิจิทัล 2 ประเด็น ประกอบด้วย การพักการชำระค่าใบอนุญาต 3 ปี และต้องจ่ายดอกเบี้ยตามอัตราที่ธนาคารแห่งประเทศไทย (ธปท.) กำหนด และ กสทช.จะสนับสนุนค่าเช่าโครงข่าย (MUX) ไม่เกิน 50% ของค่าเช่าที่ต้องชำระ เป็นเวลา 24 เดือน นอกจากนั้น คาดว่าจะมีการนำข้อเสนอล่าสุดจากผู้ประกอบการคือการอนุญาตให้สามารถเปลี่ยนมือใบอนุญาตได้เข้าสู่การพิจารณาด้วย
 
ด้านนายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) กล่าวภายหลังเข้าขี้แจงการออกมาตรการช่วยเหลือผู้ประกอบการทีวีดิจิทัลต่อที่ประชุมคณะรัฐมนตรีว่า กสทช.ได้ทำดีที่สุดแล้วในการเสนอความเห็นประกอบการพิจารณาของ ครม. โดยจากนี้ต้องรอการแถลงของโฆษกประจำสำนักนายกรัฐมนตรีว่าผลการพิจารณาเป็นอย่างไร